钦定古今图书集成/明伦汇编/家范典/第084卷 > 《女史箴》晋·张华
## 钦定古今图书集成/明伦汇编/家范典/第084卷 > 《女史箴》晋·张华

茫茫造化，二仪始分，散气流形，既陶既甄，在帝。《庖牺》
肇经，天人。爰始夫妇，以及君臣。家道以正，王猷有伦。
妇德尚柔，含章贞吉。婉嫟淑慎，正位居室。施衿结褵，
虚恭中馈，肃慎尔仪，式瞻清懿。樊姬感庄，不食鲜禽，
卫女矫桓，耳忘和音。志厉义高，而二主易心。元熊攀
槛，冯媛趋进。夫岂无畏，知死不吝。班妾有词，割欢同
辇。夫岂不怀，防微虑远。道罔隆而不杀，物无盛而不
衰。日中则昃，器满则倾。崇犹尘积，替若骇机。人咸知
饰其容，而莫知饰其性。性之不饰，或愆礼正。斧之藻
之，克念作圣。出其言善，千里应之。苟违斯义，则同衾
以疑。夫出言如微，而荣辱由兹。勿谓幽昧，灵鉴无象；
勿谓元漠，神听无向。无矜尔荣，天道恶盈。无恃尔贵，
隆隆者坠。鉴于小星，戒彼攸遂。比心螽斯，则繁尔类。
欢不可以黩，宠不可以耑。耑实生慢，爱极则迁。致盈
必损，理有固然。美者自美，翩以取尤。冶容求好，君子
所仇。结恩而绝，职此之由。故曰“翼翼矜矜”，福所以兴。
靖恭自思，荣显所期。女史司箴，敢告庶姬。